© Sophia Institute Press, 2018

Box 5284, Manchester,

NH 031 08, USA

Z amerického originálu:

Forty Reasons I Am a Catholic

Vydal: © Zachej.sk, 2019

Preklad: © Mgr. Lukáš Vaník

Grafika: © Bookwork

Redaktorka: PhDr. Zuzana Ring

Jazyková korektúra: Zuzana Hašková

Nihil obstat: Prof. ThDr. Cyril Hišem, PhD.

Imprimatur: Mons. Bernard Bober, arcibiskup – metropolita,

ABÚ Košice – Prot. č. 20/19, 10. 1. 2019

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-8211-077-0

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

Prosím, pomodlite sa za večné blaho

Branda Blansharda a Alberta Camusa,

dvoch úprimných ateistov,

ktorí mi pomohli stať sa katolíkom.

Obsah

ÚVOD
SOM KATOLÍK...

PRETOŽE VERÍM, ŽE KATOLÍCKA VIERA JE PRAVDIVÁ

PRETOŽE VERÍM, ŽE JE TO NAJLEPŠIE, ČO MÔŽE VZÍSŤ Z PIATICH VOLIEB

PRETOŽE JEŽIŠ JE SKUTOČNE, OPRAVDIVO, OSOBNE A ÚPLNE PRÍTOMNÝ V KAŽDEJ KONSEKROVANEJ HOSTII NA SVETE

NÁBOŽENSTVO JE OD BOHA, NIE OD ĽUDÍ

PRE JEDNU SKUTOČNOSŤ, KTORÁ NEMÁ OBDOBU V CELÝCH DEJINÁCH: ŽE CIRKEV ANI RAZ NEZNÍŽILA SVOJE ŠTANDARDY A NEZMENILA SVOJE UČENIE

Z TOHO ISTÉHO DÔVODU, AKÝ UDÁVA CHESTERTON: ABY SOM ZÍSKAL ODPUSTENIE SVOJICH HRIECHOV

PRETOŽE KATOLÍCKA CIRKEV SA NEMÝLILA V ŽIADNEJ VECI, O KTOREJ TVRDILA, ŽE V NEJ MÁ NEOMYLNÚ PRAVDU

PRE KATEDRÁLY

PRETOŽE KATOLÍCKA CIRKEV NIE JE KRISTOVOU ORGANIZÁCIOU, ALE JEHO ORGANIZMOM, JEHO TELOM

PRETOŽE LEN KATOLÍCKA CIRKEV MÔŽE ZACHRÁNIŤ ĽUDSTVO PRED DUCHOVNOU A MATERIÁLNOU SKAZOU

PRE PODSTATNÉ MENÁ

PRETOŽE CHCEM VERIŤ V TIE ISTÉ VECI, AKÉ UČIL JEŽIŠ A V AKÉ JEHO APOŠTOLI A ICH NÁSTUPCOVIA A KAŽDÝ JEDEN KRESŤAN VO SVETE VERILI CELÝCH TISÍCPÄŤSTO ROKOV

PRETOŽE CHCEM TEN NAJPÁDNEJŠÍ DÔVOD, PREČO VERIŤ BIBLII

PRE TO, ČO CIRKEV NEUČÍ, AKO AJ PRE TO, ČO UČÍ

PRETOŽE VEĽMI DOBRE POZNÁM VEC, V KTORÚ NEPOTREBUJEM VERIŤ

PRETOŽE VĎAČNOSŤ JE NEVYHNUTNOU PODMIENKOU AKÉHOKOĽVEK NÁBOŽENSTVA

PRE SVOJU MAMU

PRE ANJELOV A ICH NEVIDITEĽNÉ A ANONYMNÉ PROSTREDNÍCTVO

PRE TO, ČO MI HOVORÍ PÍSMO

PRE SVOJU RODINU A PRIATEĽOV – PRE SVOJU DUCHOVNÚ RODINU

PRE POVAHY SVÄTÝCH CIRKVI

PRETOŽE LEN KATOLÍCKA CIRKEV SA VYZNAČUJE ŠTYRMI ZNÁMKAMI KRISTOVEJ CIRKVI

PRE DÔVOD, KTORÝ UDAL WALKER PERCY: „EXISTUJE VARI AJ NIEČO INÉ?“

PRETOŽE SOM NENÁSYTNÝ

PRETOŽE KATOLÍCI SÚ – ROVNAKO AKO ICH SVÄTÍ – TROCHU BLÁZNIVÍ

PRETOŽE VIEM, ŽE BY SOM SA MAL K DRUHÝM SPRÁVAŤ, AKOBY BOLI KRISTUS

PRETOŽE KATOLÍCI SA STÁLE VENUJÚ METAFYZIKE

PRETOŽE JEDINE KATOLÍCKA CIRKEV MÁ ODVAHU BYŤ PRÍSNA VO SVETE ZMÄKČENOM PÔŽITKÁRSTVOM, KONZUMNÝM ŠTÝLOM ŽIVOTA A SEXOM

PRETOŽE POTREBUJEM MAŤ DOGMATICKÚ ISTOTU O BOHU, KRISTOVI A SPÁSE

PRETOŽE LEN TÁTO CIRKEV DOKÁŽE ROZDRVIŤ DIABLA

PRETO, ABY SOM ZACHRÁNIL CIVILIZÁCIU PRED JEJ NEPRIATEĽMI

PRE FILMY

PRETOŽE CHCEM VERIŤ TOMU, ŽE DO SPOVEDNICE VOJDE ADAM, NO VYJDE Z NEJ JEŽIŠ

PRETOŽE NECHCEM ŽIŤ V NADPRIRODZENEJ RODINE, KTORÁ NEMÁ OBOCH RODIČOV

PRETOŽE POTREBUJEM OČISTEC

PRETOŽE, AKO POVEDAL SVÄTÝ TOMÁŠ AKVINSKÝ, ŽIADEN ČLOVEK NEMÔŽE ŽIŤ BEZ RADOSTI

PRETOŽE DUCH SVÄTÝ JE DUŠOU CIRKVI A JA POTREBUJEM DUCHA SVÄTÉHO, ABY MA „STRAŠIL“ BOŽÍM ŽIVOTOM

PRETOŽE TÁTO CIRKEV BRÁNI VŠETKY BOŽIE STVORENIA AJ ICH STVORITEĽA

PRETOŽE SI VÁŽIM ROZUM

PRETOŽE JEŽIŠ JE TU, V TEJTO CIRKVI, VO SVOJOM TELE

Poznámky

ÚVOD

Keďže mám poruchu pozornosti a rýchlo sa začnem nudiť, som presvedčený, že knihy by mali byť krátke. A keďže úvody sú skoro vždy nudné, som presvedčený, že by mali byť krátke aj tie.

Názov tejto knihy nepotrebuje ďalšie vysvetlenie. No je trochu zavádzajúci: dôvodov, prečo som katolíkom, je totiž viac než štyridsať. Vlastne je ich minimálne 1082, pretože toľko atómov (vraj) obsahuje vesmír. Aj to nie celý, ale iba normálna hmota, ktorá tvorí len 4,9 % vesmíru; zvyšok tvorí temná hmota (26,8 %) a temná energia (68,3 %).

Každý môj dôvod tvorí nezávislý bod, preto kapitoly v knihe na seba nenadväzujú. Väčšina čitateľov si aj tak po jej prečítaní zapamätá len niekoľko „veľkých myšlienok“ alebo pár samostatných podnetov. Ešte nikdy som nikoho nepočul povedať: „Ó, argumentácia v tej knihe bola taká súvislá a logicky usporiadaná“ alebo „Tá kniha bola tak dobre rozdelená na kapitoly a podkapitoly“, no často som počul, ako ľudia hovoria: „Ó, to bola zaujímavá myšlienka.“

„Prečo si katolík?“ – to je dobrá otázka.

Katolícka viera nie je už nikde vo svete bežnou a obvyklou vecou, akou bola počas kresťanského stredoveku. A možno takou ani nikdy nemala byť.

Dobrá otázka si však zasluhuje dobrú odpoveď. Tu je mojich štyridsať odpovedí na túto otázku.

1

Som katolík…

PRETOŽE VERÍM,
ŽE KATOLÍCKA VIERA
JE PRAVDIVÁ

Som katolík, pretože verím, že katolícka viera je pravdivá. To, že človek verí, že je niečo pravdivé, osobne považujem za prvý a jediný oprávnený dôvod, aby niečomu veril.

Ak to nie je jasné aj vám, totiž, ak toto nepovažujete za svoj hlavný dôvod, aby ste niečomu verili, tak podľa mňa nie ste k sebe úplne úprimní a čestní.

Nesúhlasíte so mnou? Zdajú sa vám moje slová pritvrdé? Urobme si teda jeden myšlienkový experiment, ktorým si túto vec skúsime overiť.

Predstavte si, že ste Boh. Je posledný súd a vy musíte rozhodnúť o večnom osude dvoch ľudí. Jeden je nepoctivý kresťan a druhý je poctivý ateista. Peklo teraz z našej úvahy vypusťme. Povedzme, že obaja môžu ísť do neba, no jeden z nich potrebuje prejsť v očistci dlhšou nápravou a prípravou ako ten druhý.

Ktorá z týchto dvoch osôb by podľa vás potrebovala prejsť hlbším očistcom? Alebo, ak si neviete predstaviť očistec, ktorá z týchto dvoch osôb by si podľa vás zasluhovala vyššie miesto v nebi alebo by dokázala zniesť viac nebeskej pravdy?

Jeden z nich by povedal, že veril v katolícke kresťanské náboženstvo, aj keď si nemyslel, že je pravdivé, alebo sa ani len nezaujímal o to, či je pravdivé, no z nejakého dôvodu ho napokon prijal: možno preto, lebo uveril nejaký jeho priateľ, alebo preto, že v ňom vyvolávalo dobrý pocit, alebo preto, že mu to počas pozemského života prinieslo nejaké výhody. Skúsme predpokladať, že to nebol úplne zlý človek, a tak to spravil z jednej z dvoch pohnútok, ktoré sú po pravde tými najdôležitejšími motívmi – morálnosť a šťastie. Povedzme, že prijal katolícku vieru nie preto, lebo bola pravdivá, ale preto, lebo ho robila šťastným, alebo preto, lebo ho robila morálne dobrým človekom. Čo myslíte, čo by mu na to povedal dokonalý Boh?

Myslím, že by mu povedal, že šťastie bez pravdy nie je pravé šťastie, a teda nie je šťastím vôbec; a že morálnosť bez pravdy nie je pravou morálnosťou, a teda nie je morálnosťou vôbec. Preto si zaslúži dôkladnejší očistec ako úprimný ateista. Myslím, že by som s ním musel súhlasiť. Ak som vás ešte nepresvedčil, skúsme iný myšlienkový experiment. Vráťte sa v čase a spomeňte si, ako ste sa cítili na Štedrý deň ako trojročné dieťa. Pravdepodobne ste verili, že darčeky nosí Ježiško, a vďaka tejto viere ste boli morálne lepšími deťmi alebo ste sa tak aspoň snažili správať. Vďaka tejto viere ste boli aj šťastnejší. Teraz už neveríte, ako keď ste boli deti, že Ježiško nosí darčeky takýmto spôsobom. Prečo nie? Z jedného jediného dôvodu: pretože ste úprimní, a tak nechcete veriť tomu, čo nie je pravdivé, aj keď vám táto viera dáva iné prospešné a dôležité veci – ako sú morálne dobro a šťastie (ktoré určite patria medzi dve najväčšie dobrá).

Preto apelujem na vašu tvrdohlavú úprimnosť, ktorú ste práve dokázali svojou reakciou pri oboch myšlienkových experimentoch.

Čestnosť berie pravdu ako niečo absolútne, niečo, z čoho nemožno nikdy poľaviť.

Ak nie si katolík, prosím, nestaň sa ním dovtedy, dokým nebudeš úprimne veriť, že katolícka viera je pravdivá. Ak si katolík z nejakého iného dôvodu než toho, že katolícka viera je pravdivá – ak veríš, že katolícka viera nie je pravdivá alebo že je pravdepodobne nepravdivá, no predsa si katolíkom; alebo ak sa jednoducho ani nezaujímaš, či je pravdivá –, potom, prosím ťa, prehodnoť svoje motívy, svoju úprimnosť a napokon aj svoje náboženstvo. Ak ťa táto úprimnosť vedie k tomu, aby si opustil Cirkev, tak to urob. Tomáš Akvinský hovorí, že zostávať v Cirkvi napriek presvedčeniu, že je falošná, je smrteľný hriech, hriech pokrytectva, hriech proti absolútnej úprimnosti, hriech taký vážny, že ak nie je oľutovaný, je dostatočnou matériou na večné zatratenie. Na druhej strane, ak opustíš Cirkev, urobíš chybu; no ak je to chyba urobená v úprimnosti a ak ťa k tomu pohýna hľadanie pravdy, Boh ťa požehná a tvoju výpravu za pravdou odmení a privedie ťa naspäť k pravde. [„Hľadajte a nájdete“ (Mt 7,7).]

Ja verím, že katolícka viera je pravdivá, a preto som katolíkom.

2.

Som katolík…

PRETOŽE VERÍM,
ŽE JE TO NAJLEPŠIE,
ČO MÔŽE VZÍSŤ
Z PIATICH VOLIEB

Vo svete je veľa náboženstiev. Prečo som sa rozhodol byť katolíkom? Moje uvažovanie možno rozdeliť na tieto kroky.

Prvé rozhodovanie, pred ktorým som stál, bolo rozhodovanie medzi náboženstvom a nenáboženstvom. Náboženstvo (angl. religion, lat. religio) znamená „bremeno“ alebo „zaväzujúci vzťah“. Náboženstvo je vzťah s Bohom. (Slovo Boh tu používam v tom najširšom možnom zmysle tohto slova, teda aspoň ako najvyššiu moc či niečo, čo je väčšie od nás.) Ateista je teda niekto, kto si myslí, že neexistuje vôbec žiaden Boh, a preto by nemalo existovať ani žiadne náboženstvo.

Argumenty proti ateizmu sú veľmi dobre známe.

V Biblii sú spomenuté dva:

1. Dôkaz v prírode: Kto ju stvoril? Udial sa „veľký tresk“ len tak, bez dôvodu a bez akejkoľvek príčiny? A prečo je príroda stvorená tak inteligentne?

2. Absolútna platnosť svedomia: Prečo je vždy morálne nesprávne zámerne neuposlúchnuť svoje svedomie? Odkiaľ má tú absolútnu autoritu, ak nepochádza od Boha, ale vzniká pomocou náhody, genetiky, evolúcie, spoločnosti, tvojich rodičov (keď nič z tejto druhej skupiny nie je neomylné)?

Dva základné dôvody, prečo nie som ateistom, nie sú môj otec a moja mama, ale moje svedomie a vesmír.

Ďalej som sa musel rozhodovať medzi jedným Bohom a mnohými bohmi. Polyteizmus dnes už neprichádza do úvahy. Je totiž takmer úplne mŕtvy. Osobne som ešte nikdy žiadneho zástancu mnohobožstva nestretol. Vlastne v istom zmysle polyteizmus ani nikdy neexistoval, pretože za tými všetkými bohmi polyteizmu vždy nachádzame jedného najvyššieho Boha. Niekto alebo niečo musí byť na prvom mieste. Nemôžu existovať dve absolútne absolútne absolútna.

Potom som si vyberal medzi Bohom Biblie, ktorý osobne stvoril vesmír, a bohom panteizmu (bohom hinduizmu založeného na upanišádach alebo kozmickou „mysľou Budhu“ alebo princípom Tao či „Silou“ z Hviezdnych vojen) – čiže medzi nadľudskou Osobou s morálnou vôľou a obyčajnou bezmennou mysľou či silou alebo ideálom.

Jeden z dôvodov v prospech biblického teizmu oproti panteizmu je, že panteistický boh je všetko, a preto je aj zlom, aj dobrom. A ja nemôžem milovať, uctievať alebo poslúchať boha, ktorý má aj „temnú stránku“, ktorý je spolovice zlý alebo mu je dobro a zlo ľahostajné.

Ďalší dôvod podporujúci teizmus je ten, že Boh Biblie (židovstva a kresťanstva) zjednocuje v sebe dva odveké a najhlbšie inštinkty ľudského srdca – náboženský inštinkt a morálny inštinkt. A tomuto Bohu sa morálne zodpovedáme.

Keď som už tohto Boha prijal, mal som sa rozhodnúť, či prijmem alebo odmietnem Ježišovo vyhlásenie, že má božskú prirodzenosť, čiže jeho tvrdenie, že je Boží Syn. Toto je podstata kresťanskej teológie, ktorou sa líši od teológie židovskej alebo islamskej.

Tu nemôžem obísť známy argument o „Pánovi – klamárovi alebo bláznovi“. Ak Ježiš nie je Boh, potom bol buď tým najbláznivejším človekom na svete, alebo klamárskym a bezbožným egocentrikom; nie najlepším, ale najhorším zo všetkých ľudí. „Som božský; uctievajte ma; dôverujte, že ja sa postarám o večnú spásu vašich duší. Som dokonalý. Som to ja, kto stvoril celý tvoj svet i tvoju dušu.“ Povedal niekto v dejinách väčšiu lož?

Ak však je Ježiš naozaj týmto (čiže buď klamárom, alebo bláznom), kto potom vymyslel Ježiša z evanjelií, ktorý je úplným opakom klamára aj blázna: čestného, altruistického, vášnivého, múdreho, praktického, kreatívneho, svätého a fascinujúceho muža? Posledný z uvedených prívlastkov nám hovorí najviac, pretože túto vlastnosť nemožno dobre napodobniť. Keď človek spozná bláznov, prestanú byť preňho fascinujúci. Podobné je to aj s klamárskymi a egocentrickými ľuďmi. Dokonca aj keby bol Ježiš úplne fiktívnou postavou, predsa by bol tou najfascinujúcejšou a najpodmanivejšou literárnou postavou v ľudských dejinách. Kto ho vytvoril? Ak je fiktívny, kto dve tisícročia pred Tolkienom vynašiel tento nový žáner realistickej a zároveň fantastickej literatúry? Hŕstka prostých rybárov z Galiley?

Vážení čtenáři, právě jste dočetli ukázku z knihy 40 dôvodov, prečo som katolík.
Pokud se Vám líbila, celou knihu si můžete zakoupit v našem e-shopu.